Sodba U 372/93-5
Sodna praksa Vrhovnega sodišča, 1995-03-29

Stranka v upravnem postopku je oseba, ki se na njeno zahtevo uvede postopek, zoper katero teče postopek ali ki ima namesto svojih pravic in pravnih koristi pravico udeleževati se postopka.

Z izpodbijano odločbo je tožena stranka ugodila pritožbi J.k.P. iz P. in odpravila odločbo Sekretariata za upravno pravne zadeve, Oddelka za upravno pravne zadeve občine Piran št. ... z dne 9. 4. 1992, s katero je bila tožnikoma dovoljena s priglasitvijo del postavitev začasnega objekta - kioska za prodajo pijač ter sanitarnega kontejnerja na parc. št. 1880/3, k.o. ..., po predloženem načrtu, ki ga je izdelal I.B., za čas od 9. 4. 1992 do 26. 8. 1992 pod z odločbo določenimi pogoji. Istočasno je tudi zavrnila zahtevo tožnikov za izdajo odločbe o dovolitvi postavitve začasnega objekta - kioska za prodajo pijač na zemlj. parc st. 1880/3, k.o. ..., ker je za taka dela potrebno lokacijsko dovoljenje.

V tožbi tožnika navajata, da je v izpodbijani odločbi tožena stranka napačno uporabila materialno pravo, ko je dopustila obravnavo pritožbe pritožnika, ki sploh ne more biti stranka postopka. Lastnik parcele, na kateri naj bi bil postavljen kiosk, namreč ni J.k.P., P., kakor sta tožnika prvotno mislila, ampak je to H. B., s katerim imata tožnika kot investitorja tudi sklenjeno ustrezno pogodbo. Res sta se tožnika sprva s klubom dogovarjala, da bi skupno uporabljali sanitarni kontejner, vendar sta tožnika kasneje od tega odstopila in nimajo ničesar skupnega. Zato klub sploh ne more biti stranka v postopku in predlagata, da se izpodbijana odločba odpravi.

V odgovoru na tožbo tožena stranka prereka tožbene navedbe, vztraja pri obrazložitvi izpodbijane odločbe in predlaga zavrnitev tožbe.

Po določbi 49. člena zakona o splošnem upravnem postopku je lahko stranka v upravnem postopku oseba, ki se na njeno zahtevo uvede postopek, zoper katero teče postopek ali ki ima za varstvo svojih pravic in pravnih koristi pravico udeleževati se postopka. Pri tem pravice ali pravne koristi določajo materialni predpisi, ki urejajo posamezno pravno področje.

Iz spisa tožene stranke je razvidno, kar izhaja tudi iz pritožbe J.k.P., P., zoper odločbo Oddelka za upravno pravne zadeve občine Piran, št. ... z dne 9. 4. 1992, s katero je bila tožnikoma dovoljena postavitev začasnega montažnega objekta-kioska za prodajo pijač pod določenimi pogoji, in iz odgovora na pritožbo, ki sta ga vložila tožnika, da sta tožnika v tistem času uporabljala in imela namen tudi dalje uporabljati pri obratovanju svojega začasnega objekta tudi sanitarni kontejner, ki je nesporno bil last jadralnega kluba. Že samo to pa pomeni, da je v pritožbenem postopku imel jadralni klub pravico udeleževati se postopka kot stranka, saj je le tako lahko zaščitil svoje pravice in pravne koristi, ki jih je imel v zvezi s sanitarnim kontejnerjem, kar je v izpodbijani odločbi pravilno ugotovila že tudi tožena stranka. Morebitne kasneje spremenjene razmere, ki jih tožnika sedaj zatrjujeta v tožbi, ne morejo vplivati za nazaj in povzročiti izgubo lastnosti stranke v postopku, glede katerega je sprožen upravni spor.

Sodišče je tožbo zavrnilo na podlagi 2. odstavka 42. člena zakona o upravnih sporih. Določbe zakona o upravnih sporih in zakona o splošnem upravnem postopku je sodišče uporabilo smiselno kot predpise Republike Slovenije po določbi 1. odstavka 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.